4 बार प्लान फेल हुआ, पांचवीं बार में मारा, 8 महीने पहले से थी प्लानिंग
Rajasthan Gangster Raju Thehat Murder Investigation Update - गैंगस्टर राजू ठेहट हत्याकांड में चार महीनों बाद एक बेहद चौंकाने वाला खुलासा हुआ है। इस हत्याकांड की मास्टरमाइंड कोई और नहीं, बल्कि दुबई में बैठी गैंगस्टर आनंदपाल की बड़ी बेटी चीनू है।
गैंगस्टर राजू ठेहट हत्याकांड में चार महीनों बाद एक बेहद चौंकाने वाला खुलासा हुआ है। इस हत्याकांड की मास्टरमाइंड कोई और नहीं, बल्कि दुबई में बैठी गैंगस्टर आनंदपाल की बड़ी बेटी चीनू है।
चरणजीत सिंह उर्फ चीनू ने बीकानेर जेल में हुई बलबीर बानूड़ा की मौत का बदला लेने के लिए ही पूरी प्लानिंग की थी। इस प्लानिंग को अंजाम तक पहुंचाने वाला दूसरा मास्टरमाइंड बलबीर बानूड़ा का बेटा सुभाष और तीसरा रोहित गोदारा है।
इन्होंने पहले भी 4 बार ठेहट की मर्डर की साजिश रची, लेकिन हर बार नाकाम हो गए। पांचवीं बार रोहित गोदारा के भेजे शूटर कोचिंग स्टूडेंट बनकर गए और 3 दिसंबर को हत्याकांड को अंजाम दिया।
उस दिन हत्याकांड को अंजाम देने के लिए खास कोडवर्ड- 'दो अनार के जूस और देना' का इस्तेमाल किया गया था। हत्या के लिए जिगना पिस्टल पाकिस्तान से मंगवाई गई थी। इसकी सप्लाई जयपुर से हुई थी।
राजू की हत्या के बाद पुलिस ने जांच कर कोर्ट में चार्जशीट पेश कर दी है। दैनिक भास्कर ने राजू ठेहट हत्याकांड की चार्जशीट को खंगाला तो कई राज सामने आए।
आज संडे बिग स्टोरी में पढ़िए, राजू ठेहट हत्याकांड की पूरी साजिश का सिलसिलेवार खुलासा….
मास्टरमाइंड चीनू : आनंदपाल को जेल से भगाने से लेकर राजू ठेहट मर्डर तक
चीनू कई घटनाओं की मास्टरमाइंड रही है। कई बड़े मामलों में आनंदपाल भी बेटी चीनू से सलाह लेता था। जब वह जेल में था, तब चीनू ने ही उसे जेल से भगाने की पूरी प्लानिंग बनाकर दी थी। सारी सेटिंग भी दुबई में बैठी चीनू ने ही की थी, लेकिन आनंदपाल पुलिस एनकाउंटर में मारा गया।
पिता के एनकाउंटर के बदले की आग में झुलस रही चीनू राजू ठेहट के जेल से बाहर आने का इंतजार कर रही थी। लंबे समय से जेल में बंद राजू को 2022 में जमानत मिल गई। जेल से बाहर आकर वह चुनाव लड़ने की तैयारी करने लगा था, लेकिन राजू ठेहट की दुश्मन गैंग को ये मंजूर नहीं था कि वह नेता बनकर जिंदगी जिए।
आनंदपाल की बेटी चीनू ने अपने पिता के बिजनेस पार्टनर ईश्वर कुमावत, बलबीर बानूड़ा के बेटे सुभाष बानूड़ा, सुभाष बराल के साथ मिलकर पूरे हत्याकांड की साजिश रची।
लॉरेंस के साथी रोहित गोदारा और अमरजीत बिश्नोई को अपने साथ जोड़ा। मर्डर को अंजाम देने के लिए सीकर में लोकल सपोर्ट की जरूरत थी, क्योंकि राजू ठेहट जमानत के बाद सीकर शहर में आकर रहने लगा था।
8 महीने पहले प्लानिंग
राजू ठेहट को मारने की साजिश चीनू ने 8 महीने पहले फरवरी 2022 में ही शुरू कर दी थी, लेकिन लोकल सपोर्ट के लिए एक भरोसेमंद शख्स की जरूरत थी। इसी दौरान आनंदपाल गैंग का खास गुर्गा मनीष उर्फ बच्चियां जमानत पर बाहर आया।
मई में सुभाष बराल ने सबसे पहले मनीष को फोन करके राजू ठेहट को ठिकाने लगाने की साजिश बताई। सुभाष ने मनीष के मोबाइल में सिग्नल ऐप डाउनलोड करवा कर यूरोप में बैठे रोहित गोदारा से बात कराई।
1 लाख में हरियाणा से बुलवाए शूटर
मनीष ने जिम्मेदारी लेते हुए इस साजिश में विक्रम गुर्जर बामरड़ा, नवीन बॉक्सर को अपने साथ शामिल किया। नवीन बॉक्सर ने गजेंद्र सिंह से बात कर हरियाणा से तीन शूटर लाने के लिए बोला।
शूटर्स को पैसे देने के लिए भिवानी (हरियाणा) के सतीश पहलवान के सर्व हरियाणा ग्रामीण बैंक द्वारका अकाउंट में रोहित गोदारा व अमरजीत बिश्नोई ने सरजीत नाम के फोन पे नंबर से तीन बार में एक लाख रुपए जमा करवाए।
1 सितंबर को 30 हजार, 2 सितंबर को 10 हजार फिर 5 अक्टूबर को 60 हजार रुपए डलवाए। तब सतीश पहलवान ने जॉनी पहलवान व हिमांशु बॉक्सर को मर्डर के लिए तैयार किया। दोनों की रोहित गोदारा से बात भी करवाई।
सबसे पहली साजिश : नीमकाथाना में शोक सभा के दौरान मारनी थी गोली
राजू ठेहट को सबसे पहले नीमकाथाना में ठिकाने लगाने की साजिश रची गई। राजू ठेहट के दोस्त संजय गोवर्धनपुरा के पिता मूलचंद बोराण की 23 सितंबर को मौत हो गई थी। इनपुट था कि शोक बैठक के 12वें दिन राजू ठेहट यहां आएगा। उसी मौके पर मारने की पूरी तैयारी गैंग ने कर ली थी, लेकिन शोक सभा 7वें दिन ही खत्म कर दी गई। ऐसे में प्लानिंग फेल हो गई थी।
तब आनंदपाल की बेटी चीनू ने रोहित गोदारा से बात की कि राजू ठेहट को सीकर में ही मारना होगा। रोहित ने सतीश, जॉनी और हिमांशु को हरियाणा से सीकर बुला लिया। सीकर में 29 अक्टूबर को तीनों शूटर सौम्य होटल में 500 रुपए रोजाना में बुकिंग कर वहीं पर रहने लगे थे।
11वीं के स्टूडेंट बने शूटर, कोचिंग में एडमिशन लिया
रोहित गोदारा ने राजू पर पूरी तरह से नजर रखने के लिए जतिन उर्फ जॉनी, हिमांशु (वारदात के समय नाबालिग) को सीकर में बड़ी कोचिंग में 11वीं कक्षा के जेईई में एडमिशन लेने के लिए कहा।
कोचिंग की एडमिशन फीस भरने लिए जॉनी को उसके अकाउंट में ई-मित्र के जरिए 40400 रुपए भेजे गए।
इन्हीं रुपयों से जॉनी और हिमांशु ने 31 अक्टूबर को कोचिंग में एडमिशन लिया। कोचिंग का आईडी कार्ड, छाता, किताबें, टी शर्ट, बैग के लिए 6 हजार रुपए अलग से जमा कराए।
शूटर जॉनी व हिमांशु के साथ ही सतीश भी हरियाणा से आकर 4 नवंबर को होटल सौम्य में आकर रहने लगा था, लेकिन राजू ठेहट के घर की रेकी करने के लिए रोहित गोदारा ने तीनों को पीजी में शिफ्ट होने को कहा।
तीनों ने 6 नवंबर को होटल से चेक आउट किया और ठेहट के घर के पास ही एक पीजी में रहने चले गए। वहां आधार कार्ड और कोचिंग का आइडी कार्ड होने से आसानी से एक कमरा मिल गया। रहने और खाने के लिए अलग से 11 नवंबर को 19 हजार 500 रुपए ट्रांसफर किए गए।
रोहित ने रॉकी नाम के युवक को राजू ठेहट की मुखबिरी करने के लिए लगा दिया था। इसके बाद शूटर हिमांशु ने 12 नवंबर और जॉनी ने 16 नवंबर को मोबाइल नंबर बंद कर लिए थे। तब से तीनों राजू पर नजर रखने लगे थे।
जयपुर से सप्लाई हुई एके-47, पाकिस्तान से मंगवाई जिगना पिस्टल
राजू की हत्या करने के लिए जयपुर के सांगानेर से एके-47, दो ऑटोमेटिक पिस्टल व करीब 60 कारतूस भेजे गए थे। ये हथियार दीपावली के दो दिन बाद 26 अक्टूबर को मनीष और मुकेश जाट बोलेरो में छुपा कर ले गए थे। इन्हें मनीष अपने गांव सिरोही नीमकाथाना में ले आया।
AK-47 छुपाने के लिए बोलेरो में बनवाया स्पेशल बॉक्स
मनीष उर्फ बच्चियां ने बोलेरो में हथियार छिपाने के लिए स्पेशल बॉक्स भी बीकानेर से बनवाया था। 1 नवंबर को मनीष अपने चचेरे भाई विक्रम चाहर को साथ लेकर बीकानेर गया था। वहां रोहित गोदारा के निर्देश पर मिस्त्री तेजपाल के पास बोलेरो छोड़ दी। इसके बाद दोनों बीकानेर में जूनागढ़ का किला घुमने गए। दूसरे दिन बॉक्स तैयार होने के बाद मनीष सिरोही गांव लौटा और हथियार छुपा दिए। पुलिस ने श्रीडूंगरगढ़ में बोलेरो के फुटेज भी बरामद किए हैं।
दूसरी साजिश : नई कार के उद्घाटन के बहाने मारने वाले थे (15 नवंबर)
राजू को पहली बार संजय गोवर्धनपुरा के घर बैठक में मारने की साजिश फेल हो चुकी थी। अब दूसरी बार नई गाड़ी के उद्घाटन के बहाने राजू ठेहट को बुलाकर मारने की साजिश रची गई।
इस साजिश में रोहित गोदारा ने शक्ति सिंह रानोली को साथ लिया। शक्ति ने अपने दोस्त राकेश मीणा के नाम से नई बलेनो कार खरीदने की व्यवस्था की। एक लाख रुपए डाउन पेमेंट देकर 15 नवंबर को नई कार खरीदी गई।
इसका उद्घाटन राजू ठेहट के हाथ से कराने के लिए कई बार फोन किए, लेकिन उस दिन राजू ठेहट सीकर से बाहर था। इसलिए वह गाड़ी का इनोग्रेशन करने नहीं आ सका था। इस तरह दूसरी बार भी प्लानिंग फेल हो गई।
शूटर्स ने खेतों में ली निशाने की ट्रेनिंग 
राजू की हत्या करने का तीसरी बार फुल प्रूफ प्लान बनाया गया था। इस बार कोई भी चूक नहीं करना चाहते थे।
इसके लिए मनीष बच्चियां और विक्रम बामरड़ा ने जॉनी, हिमांशु और सतीश को निशाना लगाने की ट्रेनिंग दिलवाई। तीनों बस के जरिए नीमकाथाना के सिरोही गांव पहुंचे।
वहां से बोलेरो में बैठकर तीनों भैरूजी के मंदिर विक्रम गुर्जर के गांव बामरड़ा पहुंचे। तीनों ने हथियारों की हैंडलिंग करना और शूटिंग करना सीखा।
रेकी के लिए बाइक, भागने के लिए क्रेटा 
जॉनी, हिमांशु, सतीश तीनों राजू ठेहट के घर के पास जूस की दुकान पर बैठने लगे थे। रोजाना जूस की दुकान पर आते थे। यहीं से राजू ठेहट पर पूरी तरह से नजर रखते थे।
लेकिन तीनों को पैदल आने-जाने में परेशानी होती थी, इसलिए रोहित ने तीनों के लिए एक पल्सर मोटरसाइकिल गंगानगर से खरीदकर सीकर पहुंचवाई।
साथ ही मर्डर के बाद क्रेटा गाड़ी की व्यवस्था के लिए भी बोला। इस कार की व्यवस्था शक्ति रानोली ने की थी। हत्या के बाद इसी क्रेटा से शूटर भागे थे। गाड़ी नीमकाथाना में मनीष उर्फ बच्चियां के पास मंगाई गई थी। हत्या से पहले भागने के लिए खर्चे के रुपए भी मंगवाए गए थे। ताकि रास्ते में कोई दिक्कत नहीं हो।
तीसरी साजिश : मर्डर के लिए कोडवर्ड बनाया (30 नवंबर)
इस बार तय किया गया कि राजू ठेहट को घर के बाहर ही मारा जाएगा। साजिश के तहत 30 नवंबर को दिनभर रेकी की गई थी।
राजू ठेहट के घर के बाहर लगी जूस की दुकान पर जॉनी, हिमांशु, सतीश तीनों बैठे हुए नजर रख रहे थे। फिर मनीष और विक्रम गुर्जर दोनों चाय की दुकान पर आ गए।
रोहित गोदारा भी कॉन्फ्रेंस के जरिए सभी से जुड़ा हुआ था। इस दिन मर्डर के लिए ‘दो अनार के जूस और देना’ कोडवर्ड तय किया गया। इसका मतलब था जैसे ही राजू ठेहट घर से बाहर निकले जूस की दुकान पर बैठे जॉनी, हिमांशु दो जूस का ऑर्डर देंगे और इशारा पाकर मनीष और विक्रम उस पर हमला बोल देंगे।
पांचों कोडवर्ड का इंतजार करते रहे, लेकिन 30 नवंबर को राजू ठेहट घर से बाहर ही नहीं निकला। इसलिए तीसरी बार भी प्लान फेल हो गया।
चौथी बार : घर से बाहर नहीं निकला राजू ठेहट, टल गई मौत (1 दिसंबर) 
30 नवंबर का प्लान फेल हुआ तो 1 दिसंबर को भी राजू ठेहट को मारने का टारगेट बनाया गया। नेमीचंद गुर्जर क्रेटा गाड़ी लेकर मनीष और विक्रम के पास आया। बाइक पर रेकी भी हुई, लेकिन उस दिन भी राजू ठेहट बाहर नहीं निकला। ऐसे में 1 दिसंबर को भी प्लान फेल हो गया।
प्लान फेल हुआ तो जीणमाता दर्शन करने पहुंचे
बार-बार साजिश फेल होते देख 1 दिसंबर की शाम मनीष और विक्रम गुर्जर दर्शन करने जीण माता चले गए। वहां से सिरोही गांव (नीमकाथाना) चले गए। इधर, वे तीनों शूटर राजू के घर बाहर जूस की दुकान पर लगातार रेकी करते रहे थे। दो दिन तक सिरोही गांव में ही मनीष और विक्रम रुके रहे। फिर 2 दिसंबर की रात को रोहित ने दोनों को बोला कि 3 दिसंबर को किसी भी सूरत में राजू ठेहट को मारना है।
5वीं बार : सेल्फी के बहाने बुलाकर मारा (3 दिसंबर)
3 दिसंबर की सुबह दोनों शूटर मनीष और विक्रम सीकर आ गए। बाकी तीनों साथी जूस की दुकान पर रेकी करने लग गए। क्रेटा गाड़ी नेमीचंद गुर्जर के पास खड़ी की। उधर, पल्सर बाइक से मनीष और विक्रम राजू के घर के पास घूमने लगे थे। जॉनी, सतीश और हिमांशु वहीं जूस की दुकान पर बैठे थे। तीनों ने कॉन्फ्रेंस पर मोबाइल कनेक्ट कर लिए थे।
सुबह 10 बजे राजू के घर के बाहर पहुंचे। अचानक राजू ठेहट घर से बाहर निकला। तब राजू को देखते ही शूटर हिमांशु ने उसके साथ सेल्फी लेने का बहाना बनाया। जूस की दुकान पर काम करने वाले शाहनवाज से हिमांशु ने फोटो लेने के लिए बोला। तभी कचरा उठाने वाली ट्रेक्टर ट्रॉली भी आ गई। राजू इसी ट्रॉली को पर्ची देने के लिए बाहर निकला था। तभी तीनों ने पिस्टल निकाल कर राजू पर ताबड़तोड़ फायरिंग कर दी।
चाबी नहीं दी तो ताराचंद की भी कर डाली हत्या
मर्डर के बाद पांचों को भागने के लिए बाइक के अलावा एक कार की जरूरत थी। तभी भागते समय ताराचंद कड़वासरा की अल्टो कार छीनने लगे। उसने चाबी नहीं दी तो गोली मार दी।
इस दौरान एक गोली राहगीर कैलाश को और एक चाय वाले को भी लगी थी। फिर सभी आरोपी क्रेटा गाड़ी लेकर भाग गए थे। रोहित इन्हें कॉन्फ्रेंस पर ही भगाने के लिए रोडमैप तैयार करता रहा। पुलिस ने बाद में बदमाशों का पीछा करते हुए पकड़ लिया था।
मूसेवाला मर्डर में जो कार काम में ली, उसी में बैठकर भागे राजू ठेहट के हत्यारे
चार्जशीट में इस बात का खुलासा भी हुआ है कि राजू ठेहट की हत्या कर जिस कार में बदमाश भागे थे, वही क्रेटा कार सिद्धू मूसेवाला के मर्डर में भी काम में ली गई थी। इस कार पर जयपुर के फर्जी नंबर RJ-45 CH 1786 की प्लेट लगाई गई थी। जबकि कार का रजिस्ट्रेशन हरियाणा से है।
ये कार मूसेवाला मर्डर के मुख्य आरोपी और पंजाब की जेल में बंद सचिन भिवानी के नाम से रजिस्टर्ड है। सचिन ने ही यह कार रोहित गोदारा के कहने पर आनंदपाल गैंग के शक्ति सिंह रानोली व दिनेश बारी के पास भिजवाई थी।
हत्यारे घटनास्थल से पहले ताराचंद कड़वासरा की अल्टो कार लेकर भागे थे, इसके बाद आगे जाकर वे कार बदलकर क्रेटा में बैठ गए थे। यही वह क्रेटा थी, जिसे मूसेवाला के मर्डर के लिए यूज किया गया था।
पुलिस अब तक इन्हें गिरफ्तार कर चुकी : इस मामले में पुलिस अभी तक 24 लोगों को गिरफ्तार कर चुकी है। इंस्पेक्टर पवन चौबे ने बताया कि राजू ठेहट मर्ड़र केस में शक्ति सिंह रानोली, मनीष उर्फ बच्चियां, विक्रम गुर्जर, हिमांशु बॉक्सर, जतिन वर्मा उर्फ जॉनी पहलवान, सतीश उर्फ पहलवान, सकील खान, गणेश ओझा, राकेश ओझा, मुकेश उर्फ बुल्लू, सरजीत सिंह, गुलजारी उर्फ जीएल, उमेश गहलोत, अंकित उर्फ काना सेवग, नेमीचंद गुर्जर, धनराज गहलोत, विजयपाल उर्फ फौजी, अशोक कुमार ईसरवाल, राकेश कुमार मीणा, कुलदीप उर्फ केड़ी, योगेश वर्मा, वीरेंद्र सिंह रावत, सुधा कंवर को गिरफ्तार कर लिया है।
ये अभी फरार : राजू ठेहट मर्ड़र केस में आनंदपाल की बेटी चीनू और बलबीर बानूड़ा के बेटे सुभाष बानूड़ा के साथ गैंगस्टर रोहित गोदारा, लॉरेंस बिश्नोई, अमरजीत बिश्नोई, सुभाष बराल, सरजीत बिश्नोई, नवीन बॉक्सर, सचिन भिवानी, कमल डेलू, श्रवण खिंदासर, दिनेश जाखड़, वीरेंद्र चारण, ईश्वर कुमावत, राजकुमार प्रजापति, अजीत उर्फ जीतू, रॉकी अभी फरार चल रहे हैं।
जानिए, मर्डर कर एक साथ जेल जाने वाले कैसे बने जानी दुश्मन…
पुलिस ने कोर्ट को चार्जशीट में राजू ठेहट के मर्डर की वजह भी बताई है। 1998 में सीकर के कल्याण कॉलेज में पढ़ने वाले राजू ठेहट और बलबीर बानूड़ा दोनों साथ ही पढ़ते थे। केसर दुगोली से भेभाराम जाट व उसके भाई रामचंद्र की रंजिश चल रही थी। तब केसर दुगोली की रंजिश को लेकर राजू ठेहट और बलबीर बानूड़ा ने मिलकर भेभाराम की हत्या कर दी थी। दोनों साथ जेल भी गए थे। वहीं से राजू और बलबीर की दोस्ती हो गई थी। दोनों जमीनों पर कब्जे करने लग गए। दोनों ने साथ में शराब का धंधा शुरू कर दिया था।
जीण माता में दोनों ने शराब का ठेका ले लिया था। वहां बलबीर का साला विजयपाल ठेके को संभालता था। हिसाब में विवाद होने पर राजू ठेहट ने विजयपाल की हत्या कर दी थी। बलबीर के साथी मुकेश सौंथलिया के पास काम करने वाले शीशराम जाट की भी खंडेला में हत्या हुई। इसके बाद दोनों में दुश्मनी हो गई।
बलबीर की गोपाल फोगावट से भी दुश्मनी हो गई थी। क्योंकि राजू ठेहट की गोपाल फोगावट से दोस्ती थी। 2006 में पहले गोपाल फोगावट की आनंदपाल के साथ मिलकर हत्या कर डाली थी। इसमें मुकेश, बलबीर और आनंदपाल गिरफ्तार हो गए थे। सीकर जेल में राजू पर सुभाष ने फायरिंग भी की थी।
2014 में आनंदपाल और बलबीर बानूड़ा बीकानेर जेल में थे तभी राजू ठेहट ने चचेरे भाई ओमा ठेहट के रिश्तेदार जयप्रकाश व रामपाल से इन पर फायरिंग करवा दी थी। इसमें बलबीर बानूड़ा की मौत हो गई थी। आनंदपाल ने दोस्त की मौत का बदला लेते हुए ईंट व पत्थरों से जयप्रकाश व रामपाल की हत्या कर दी थी। आनंदपाल की पुलिस मुठभेड़ 2017 में मौत हो गई थी, लेकिन मौत के बाद भी दोनों गैंग के बीच में दुश्मनी चलती रही थी।
लॉरेंस और राजू ठेहट की भी थी आपस में दुश्मनी
राजू ठेहट का भाई ओमा ठेहट बीकानेर जेल में ही बंद था। साल 2016 में लॉरेंस बिश्नोई के रिश्तेदारी में भाई लगने वाले सचिन के साथ ओमा ठेहट ने जेल में मारपीट की थी।
इसी बात का बदला लॉरेंस, राजू ठेहट गिरोह से लेना चाहता था। यही कारण है कि लॉरेंस, आनंदपाल और बानूड़ा गैंग एक हो गई।
तीनों का एक ही मकसद था ठेहट गैंग का खात्मा। 2017 में आनंदपाल पुलिस एनकाउंटर में मारा गया। उस दिन से आनंदपाल की बेटी चरणजीत उर्फ चिन्नू ने गैंग संभालने की जिम्मेदारी ली।
ये भी पढ़ें:
1. 3.40 घंटे में सबसे फास्ट दिल्ली पहुंचा रही वंदे भारत:सबसे सस्ती डबल डेकर, जयपुर-दिल्ली तक 4 ट्रेन वंदे भारत जैसी
सेटेलाइट से ऑपरेट होने वाली देश की पहली और सबसे तेज ट्रेन ने जयपुर से दिल्ली का सफर आरामदायक बना दिया है। ये ट्रेन अब जयपुर से दिल्ली कैंट तक का सफर महज 3 घंटे 40 मिनट पूरा कर रही है। जयपुर से दिल्ली के सफर की बात करें तो अभी वंदे भारत सहित 4 लग्जरी ट्रेनें हैं...(CLICK कर पूरी पढ़ें)
2. जयपुर में अनोखी कॉलोनी, जहां इंसान नहीं रहते:आबादी के बीच तेंदुओं का मोहल्ला, रोज मंदिर जाती है ‘आरती’, हमेशा साथ रहते हैं रोमियो-जूलियट
आज हम आपको सैर करा रहे हैं दुनिया की सबसे अनोखी कॉलोनी की। ये कॉलोनी है राजस्थान के जयपुर के झालाना में। अनोखी इसलिए क्योंकि यहां इंसान नहीं लेपर्ड(तेंदुआ) रहते हैं। मात्र 20 किलोमीटर के दायरे में यहां 40 लेपर्ड हैं...(यहां CLICK कर पढ़ें)